༄། །དཔལ་མགོན་ཞལ་བཞི་པའི་བསྐང་གསོ་བསྡུས་པ་བར་ཆད་གཡུལ་ལས་རྣམ་རྒྱལ་ཞེས་བྱ་བ་བཞུགས་སོ།། ན་མོ་གུ་རུ་ཙ་ཏུརྨུ་ཁ་ཡེ། འདིར་སྟོབས་འཕྲོག་དབང་པོའི་ཐུགས་དམ་བསྐང་བར་འདོད་པས། སྤྱན་འདྲེན། བྱོན་སྐྱེམས། གཏོར་མ་སྔགས་ཀྱིས་ཕུལ་ནས་ཕྱི་ནང་གི་མཆོད་པ། འཕྲིན་འཆོལ་རྣམས་སྔོན་དུ་འགྲོ་བས། དབྱངས་དང་བཅས་པའམ། མེད་ཀྱང་རུང་སྟེ། ཧཱུྃ་ལྷ་མཆོག་མཧཱ་ཀཱ་ལ་མཐུ་བོ་ཆེ། །ཁྱེད་ལ་མཐུན་པའི་དམ་རྫས་འབུལ་བ་ནི། །རྟ་མཆོག་གཡག་རོག་ལུག་ནག་ཁྱི་ནག་སོགས། །མཐིང་ནག་དར་གྱི་ཅོད་པན་མང་པོས་བརྒྱན། །རཀྟ་དམར་ཆེན་ཁྲག་གི་
ཨརྒྷྃ
་དང་། །དྲི་ལྡན་མེ་ཏོག་ལ་སོགས་ཉེར་སྤྱོད་ལྔ། །རྐང་གླིང་ཐོད་རྔ་ལ་སོགས་རོལ་མོ་དང་། །དམ་རྫས་བདུད་རྩིའི་རྒྱ་མཚོ་ཛ་གད་སོགས། །མཆོད་སྤྲིན་དངོས་འབྱོར་ཡིད་སྤྲུལ་མཁའ་བཀང་འདིས། །ལྷ་མཆོག་མཧཱ་ཀཱ་ལའི་ཐུགས་དམ་བསྐང་། །ལྷ་ཆེན་ནག་པོ་ཞལ་བཞིའི༞ ཞིང་སྐྱོང་གཟི་ལྡན་དབང་ཕྱུག༞ བྲམ་ཟེ་གཟུགས་ཅན་དཔའ་བོའི༞ ཡུམ་ཆེན་གཡུང་མོ་ནག་མོའི༞ ལས་མཛད་གཏུམ་མོ་ལྗང་ཁུའི༞ སེར་ནག་སིངྒ་ལི་མའི༞ དམར་ནག་སྲིན་མོ་ཆེན་མོའི༞ འཁོར་གྱི་ཞིང་སྐྱོང་ཚོགས་ཀྱི༞ དྲེགས་པ་སྡེ་བརྒྱད་ཚོགས་ཀྱི་ཐུགས་དམ་བསྐང་། །འཁོར་དང་བཅས་པའི་ཐུགས་དམ་བསྐོང་གྱུར་ནས། །རྣལ་འབྱོར་དཔོན་སློབ་ཉམས་ཆག་སོས་གྱུར་ཅིག །གདོང་བཞི་དྲེགས་པ་འཁོར་དང་བཅས་པ་ཡིས། །སངས་རྒྱས་བསྟན་པ་སྲུང་ཞིང་སྐྱོང་བ་དང་། །གནོད་བྱེད་དགྲ་བགེགས་ཐལ་བ་རྡུལ་དུ་རློགས། །ཞི་རྒྱས་དབང་དྲག་དངོས་གྲུབ་བདག་ལ་སྩོལ། །ཅེས་ཐུགས་དམ་བསྐངས་པའི་རྗེས་སུ། བཤག་པ། བཟློག་པ། བསྟོད་པ། གཏོར་འབུལ་སོགས་དཀྱུས་བཞིན་བྱའོ། །ཞེས་པ་འདི་ཡང་ཞིང་སྐྱོང་གཟི་ལྡན་དབང་པོའི་རྣལ་འབྱོར་པ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས། གཉན་ལོ་ཙཱ་བས་མཛད་པའི་བསྐང་གསོ་རྙིང་པ་ནས་བཏུས་ཏེ། དཔོན་སློབ་ཉུང་ངུས་བསྐང་གསོ་སྟོང་ཚར་སོགས་བྱ་བའི་སླད་དུ། ཡོན་ཏན་རིན་པོ་ཆེ་དུ་མའི་འབྱུང་གནས་དཔལ་ས་སྐྱའི་ལྷ་ཆེན་རིག་འཛིན་ཕོ་བྲང་དུ་སྦྱར་བ་འདིས། ཆོས་སྐྱོང་བྲམ་ཟེའི་གཟུགས་ཅན་དགྱེས་པར་གྱུར་ནས། བདག་ཅག་དཔོན་སློབ་བྱང་ཆུབ་བར་དུ་འབྲལ་མེད་དུ་སྐྱོང་བར་གྱུར་ཅིག ཐམས་ཅད་བཀྲ་ཤིས།
བསྐང་གསོ་བསྡུས་པ་འདི་དཔོན་སློབ་ལྔ་མན་ཆད་ཀྱིས་བརྒྱ་རྩ་སྟོང་རྩ་སོགས་བྱེད་པའི་སྐབས་མགྱོགས་པར་གྲུབ་དགོས་པའི་དགག་དགོས་ཀྱི་ཚེ་མ་གཏོགས་སྒྲུབ་པ་པོ་དེ་ལས་མང་བས་བསྐང་གསོ་བརྒྱ་ཚར་སོགས་བྱེད་པའི་ཚེ་ལས་སླའི་དབང་གིས་བསྡུས་པ་འདི་བྱས་པ་བྱུང་ན། ཞིང་སྐྱོང་དབང་པོ་ཉིད་ཀྱིས་ཚར་གཅོད་པ་དང་། ཡང་བསྐང་གསོ་རྙིང་པ་བརྒྱ་རྩ་སྟོང་རྩ་སོགས་གང་དགོས་པའི་སྟེང་དུ། བསྡུས་པ་འདི་ཡང་སྤྲོ་བས་བྱས་པ་ལ་ཉེས་པར་མི་འགྱུར་ཞིང་དངོས་གྲུབ་བསྩལ་དུ་གསོལ། བཀྲ་ཤིས་དང་བདེ་ལེགས་ཀྱི་དཔལ་འབར་བར་གྱུར་ཅིག། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
དཔལ་མགོན་ཞལ་བཞི་པའི་བསྐང་གསོ་བསྡུས་པ་བར་ཆད་གཡུལ་ལས་རྣམ་རྒྱལ།

:Rare Texts of the Sakya TraditionR